Branden opstod i køkkenet i en studiebolig, mens beboerne ikke var hjemme.

Omkring klokken 8 tirsdag morgen udbrød der brand i en studiebolig på Myrdalsstræde nær universitetet i Aalborg. Beboerne i lejligheden var ikke hjemme, men heldigvis opdagede nogle af naboerne, at der var kraftig røgudvikling fra lejligheden. - De er rundt og banke på hos de andre naboer og få dem ud af byggeriet. Så det er rigtig fint, siger indsatsleder ved Nordjyllands Beredskab Jakob Schmidt. Branden brød ud i køkkenet, hvor der stod noget på komfuret, der gik ild i. Men hvad det er, der stod på komfuret, kan beredskabet ikke slå fast, da det er brændt helt ud. - Der har været godt med knald på, siger Jakob Schmidt. Ingen mennesker kom noget til ved branden, men lejligheden har lidt brand- og røgskader, og beboerne må derfor indkvarteres andetsteds. Jakob Schmidt sender en stor ros til de naboer, som hurtigt reagerede på røgudviklingen. - Man skal ikke gå og tro, at unge studerende bare ligger og sover længe. De er oppe og er friske og opmærksomme. Så det skal de have stor ros for.